दिल्ली: बीजेपी मुख्यालय में प्रेस कांफ्रेंस के दौरान जीवीएल नरसिम्हा राव पर फेंका गया जूता, देखें- VIDEO  
बीजेपी की प्रेस कांफ्रेंस में फेंका गया जूता 
बीजेपी मुख्यालय में चल रही थी प्रेस कांफ्रेंस 
आरोपी शख़्स को पुलिस ने लिया हिरासत में
लोकसभा चुनाव के दूसरे चरण के बीच इस वक्त दिल्ली से बड़ी खबर आ रही है. जानकारी के मुताबिक दिल्ली में बीजेपी मुख्यालय में आयोजित एक प्रेस कांफ्रेंस के दौरान एक शख़्स ने जूता फेंका. बताया जा रहा है कि बीजेपी नेता जीवीएल नरसिम्हा राव प्रेस कांफ्रेंस को संबोधित कर रहे थे, इसी दौरान जूता फेंका गया, जो उनके चेहरे को छूते हुए निकल गया. घटना के तुरंत बाद जूता फेंकने वाले शख़्स को पकड़ लिया गया. मामले में और छानबीन जारी है. घटना की सूचना पुलिस को दे दी गई. इसके बाद मौके पर पहुंची आईपी स्टेट थाने की पुलिस ने आरोपी शख़्स को हिरासत में लिया और थाने ले गई.  
#WATCH Delhi: Shoe hurled at BJP MP GVL Narasimha Rao during a press conference at BJP HQs .More details awaited pic.twitter.com/7WKBWbGL3r
जानकारी के मुताबिक जूता मारने वाला शख़्स खुद का नाम शक्ति भार्गव बता रहा है और वह कानपुर का रहने वाला है. वहां भार्गव के परिवार का भार्गव हॉस्पिटल के नाम से अस्पताल भी है. बताया जा रहा है कि परिवार में कुछ सालों से झगड़ा चल रहा है और वह 2 साल से मां से अलग रह रहा है. परिवार ने इसे बेदखल कर रखा है. बताया जा रहा है कि किसी प्लॉट के मामले को लेकर वह परेशान चल रहा है. मानसिक हालत ठीक नहीं है.
किसी नेता पर जूता फेंकने का यह कोई पहला मामला नहीं है. इससे पहले तमाम नेताओं पर जूते फेंके गए हैं. साल 2016 में उत्तर प्रदेश में विधानसभा चुनाव के लिए रोड शो के दौरान कांग्रेस अध्यक्ष राहुल गांधी पर सीतापुर में जूता फेंका गया था. जनवरी 2016 में बिहार के मुख्यमंत्री नीतीश कुमार पर पीके राय नाम के एक व्यक्ति ने जूता फेंका था. हालांकि उसे तुरंत गिरफ्तार कर लिया गया था. अप्रैल 2016 में दिल्ली के सीएम अरविंद केजरीवाल पर वेद प्रकाश नाम के शख़्स ने जूता फेंका था. वहीं, 2009 में पूर्व पीएम मनमोहन सिंह और बीजेपी नेता लालकृष्ण आडवाणी पर भी जूता फेंका गया था. इसके अलावा पाकिस्तान के पूर्व पीएम नवाज शरीफ और अमेरिका के पूर्व राष्ट्रपति जॉर्ज डब्ल्यू बुश पर जूता फेंकने का मामला भी खासा चर्चित रहा है.